Broj: 711-I-839-P-63/22-02-21

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Sanele Grbaš Bratković,** **ravnateljice Opće bolnice Bjelovar,** za davanjem očitovanja Povjerenstva, na 164. sjednici, održanoj 22. ožujka 2022., daje sljedeće:

**MIŠLJENJE**

1. **Ivanka Fehir Radanović povodom obavljanja funkcije vršitelja dužnosti ravnateljice Opće bolnice Bjelovar** **ne smatra se obveznicom iz članka 3. stavka 1. podstavka 65. ZSSI/21-a te nije dužna Povjerenstvu podnositi imovinsku karticu, obzirom da je ovu dužnost prestala obnašati 28. prosinca 2021., čime je unutar roka od 60 dana od dana stupanja na snagu ZSSI/21-a razriješena okolnost temeljem koje bi bila smatrana obveznicom.**
2. **Sanela Grbaš Bratković je povodom obavljanja funkcije vršitelja dužnosti ravnateljice Opće bolnice Bjelovar** **obveznica iz članka 3. stavka 1. podstavka 65. ZSSI/21-a te je dužna podnijeti imovinsku karticu, ali ukoliko bi iskazala namjeru te poduzela radnje da razriješi okolnost obnašanja dužnosti iz točke I. izreke te istu u primjerenom roku nakon stupanja na snagu ZSSI/21-a (dana 25. prosinca 2021.) ne bi obnašala, na nju se ne bi primjenjivale odredbe navedenog Zakona.**

Obrazloženje

Zahtjev za davanjem očitovanja Povjerenstva podnijela je Sanela Grbaš Bratković, vršiteljica dužnosti ravnatelja Opće bolnice Bjelovar. U knjigama ulazne pošte Povjerenstva zahtjev je zaprimljen 31. siječnja 2022. pod poslovnim brojem 711-U-1763-P-63/22-01-5, povodom kojeg se vodi predmet broj P-63/22.

Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu podnositeljica navodi kako je od 31. kolovoza 2021.g. do 28. prosinca 2022. vršiteljica dužnosti ravnatelja Opće bolnice Bjelovar bila Ivanka Fehir Bratković, a nakon njene ostavke od 29. prosinca 2021. je vršiteljica dužnosti ravnatelja je Sanela Grbaš Bratković.

Podnositeljica traži mišljenje Povjerenstva trebaju li navedene osobe podnijeti imovinsku karticu, odnosno otvoriti korisnički račun ili samo aktualna vršiteljica dužnosti ravnatelja.

Zahtjev u ovom predmetu je podnesen i u odnosu na osobu koja nije obveznik u smislu ZSSI-a te Povjerenstvo u predmetnoj situaciji daje obrazloženo očitovanje.

Uvidom u podatke nadležnog sudskog registra, utvrđeno je da je Bjelovarsko - bilogorska županija jedini osnivač Opće bolnice Bjelovar u kojoj je Ivanka Fehir Radanović obavljala funkciju vršitelja dužnosti ravnatelja temeljem odluke od 20. kolovoza 2021. te da je istu prestala obnašati 28. prosinca 2021., od kada je kao vršiteljica dužnosti upisana Sanela Grbaš Bratković.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 10. stavkom 1. ZSSI/21-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane ovim Zakonom. Sukladno članku 10. stavku 2. ZSSI/21-a obveznici su dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 37. Zakona o ustanovama („Narodne novine“, broj 76/93., 29/97., 47/99. i 35/08. 127/19.) propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se natječaj ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Prvenstveno se utvrđuje da je Povjerenstvo na 157. sjednici održanoj 4. veljače 2022. razmatralo predmetni zahtjev Sanele Grbaš Bratković.

Nakon zaprimanja većeg broja istovjetnih zahtjeva za mišljenjem drugih vršitelja dužnosti ravnatelja ustanova, čiji ravnatelji u trenutku imenovanja, odnosno izbora nisu bili obveznici, već su to postali tijekom obnašanja dužnosti, u svrhu ujednačavanja prakse te određivanja kriterija kada se zatečeni obnašatelji dužnosti smatraju obveznicima, ponovno se pristupilo razmatranju svih zaprimljenih mišljenja u takvim situacijama.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Naime, vršitelj dužnosti imenuje se kako bi se osigurao nesmetan kontinuitet u radu ustanove do imenovanja ravnatelja ustanove po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Stoga Povjerenstvo zaključuje da je vršitelj dužnosti ravnatelja ustanove obveznik u smislu odredbe članka 3. stavka 1. podstavka 65. ZSSI/21-a, kojeg obvezuju zabrane i ograničenja propisana tim Zakonom, na istovjetan način na koji se na ravnatelja zdravstvene ustanove primjenjuju odredbe tog Zakona.

Međutim, Ivanka Fehir Radanović u trenutku imenovanja na dužnost vršitelja dužnosti ravnateljaOpće bolnice Bjelovar nije bila obveznica, već je to postala 25. prosinca 2021., kada je stupio na snagu ZSSI/21, kojim je proširen krug obveznika tako da obuhvaća i ravnatelje zdravstvenih ustanova.

Stoga se u trenutku prihvaćanja imenovanja na ovu dužnost na nju nisu odnosile obveze, zabrane i ograničenja propisane odredbama prethodnog Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.), niti je tada mogla znati ili imati razumno očekivanje da će postati obveznica, slijedom čega nije ni pristala da ju obvezuju odredbe ZSSI/21-a.

S obzirom da je Ivanka Fehir Radanović ovu dužnost prestala obnašati 28. prosinca 2021., u roku od 60 dana od dana stupanja na snagu ZSSI/21-a razriješena je okolnost temeljem koje bi bila smatrana obveznicom iz članka 3. stavka 1. podstavka 65. navedenog Zakona.

Nadalje, Sanela Grbaš Bratković je povodom obavljanja funkcije vršitelja dužnosti ravnatelja Opće bolnice Bjelovar obveznica u smislu navedene zakonske odredbe te je dužna podnijeti imovinsku karticu, ali ukoliko bi iskazala namjeru i poduzela radnje da razriješi okolnost obnašanja navedene dužnosti te istu u primjerenom roku nakon stupanja na snagu ZSSI/21-a ne bi obnašala (npr. podnošenje ostavke, neprijavljivanje na javni natječaj za izbor ravnatelja ustanove u redovnoj proceduri i dr.), na nju se povodom obnašanja iste ne bi primjenjivale odredbe navedenog Zakona.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana